text: Redacció, Esplugues	| Actualitzat el 15 Març 2017 a les 10:28
  Can Vidalet tindrà nou mercat. Foto: Ajuntament
  El Ple del mes de febrer va aprovar les condicions tècniques per a la construcció dels dos nous mercats municipals als barris de Can Vidalet i la Plana. Les concessions s'atorgaran a una empresa concessionària, o dues de diferents, perquè sobre uns terrenys de titularitat municipal construeixi un edifici que es destinarà a un mercat, un supermercat i un aparcament. Des del consistori deixen clar, però, que aquest concessionari no intervindrà en la gestió dels dos mercats, ja que seran potestat municipal.
  A canvi de la construcció de l'immoble, l'empresa o empreses adjudicatàries gaudiran de l'ús de part dels mateixos durant 50 anys, per al desenvolupament de l'activitat del supermercat i de l'aparcament.
  Per altra banda, també es va iniciar el procediment de contractació corresponent. Les condicions van ser aprovades amb els vots de totes les formacions excepte ICV, que es va abstenir, i Canviem Esplugues (CE), que va votar-hi en contra. La portaveu ecosocialista, Estafania Zafra, va assegurar que "sembla que s'ha escoltat els paradistes", però va remarcar que la seva formació no ha intervingut en el debat, destacant que havia desaparegut del projecte "els pisos de lloguer per a joves", un argument que va fer servir el portaveu de CE, Julián Carrasco.